钦定古今图书集成/理学汇编/经籍典/第149卷 > 礼记注疏 > 《射义》
## 钦定古今图书集成/理学汇编/经籍典/第149卷 > 礼记注疏 > 《射义》

其节。天子以《驺虞》为节，诸侯以《狸首》为节，卿大夫以
《采𬞟》为节，士以《采蘩》为节。《驺虞》者，乐官备也；《狸首》者，
乐会时也；《采𬞟》者，乐循法也；《采蘩》者，乐不失职也。是
故天子以备官为节，诸侯以时会天子为节，卿大夫
以循法为节，士以不失职为节。故明乎其节之志，以
不失其事，则功成而德行立，德行立则无暴乱之祸
矣。功成则国安。故曰：“射者所以观德也。”

〈注〉《驺虞》《采𬞟》，《采蘩》，今诗篇名，《狸首》，逸下云“曾孙侯氏”是也。《乐官备》者，谓《驺虞》曰：“台发五豝”，喻得贤者多也。“于嗟乎《驺虞》，叹仁人也。”“乐会时”者，谓《狸首》曰：“小大莫处，御于君所。”“乐循法”者，谓《采𬞟》曰“于以采𬞟，南涧之滨。”循涧以采𬞟，喻循法度以成君事也。“乐不失职”者，谓《采蘩》曰“被之僮僮，夙夜在公。”　〈正义〉案《诗义》云：“君射一发，则驱五豝兽，以军战之礼，待禽兽之命，不忍特驱其一。”此云“喻得贤者多”，则以豝喻贤也。谓一发而得五豝，犹若君一求而得五贤。与《诗》文异者，断章为义云“于嗟乎《驺虞》，叹仁人也”，与《诗》义同也。以《驺虞》不食生物，故云“于嗟叹其仁人。”《驺虞》既为天子乐章，而《仪礼乡射》用之者，郑注《乡射》云：“此天子之射节也，而用之者，方有乐贤之志，取其宜也。《曾孙之诗》谓之《狸首》”者，《狸首》，篇名。《曾孙》者，其章头也。《仪礼大射》：“奏《狸首》，间若一。”郑注云：“狸之言不来也。其诗有射诸侯首不朝者之言，因以名篇，故谓之《狸首》也。”　〈陈注〉节者，歌诗以为发矢之节度也。一终为一节。《周礼射人》云：“《驺虞》九节，《狸首》七节，《采𬞟》《采蘩》皆五节。”尊卑之节，虽多少不同，而四节以尽乘矢则同。如《驺虞》九节，则先歌五节以听；馀四节则发四矢也。七节者，三节先以听；五节者，一节先以听也。四诗唯《狸首》亡。驺厩、官虞，山泽之官，此二职皆不乏人，则官备可知。吕氏曰：“彼茁者葭，则草木遂其生矣。一发五豝，则鸟兽蕃殖矣。吁嗟乎，《驺虞》者，所以归功于二官也。”“天子之射，以是为节”者，言天子继天，当推天地好生之德

“以育万物”，此所以乐官备也。《狸首》诗亡，《记》有原壤所歌，及此篇所引曾孙侯氏，疑皆《狸首》诗也。《狸首》，田之所获，物之至薄者也。君子相会，不以微薄废礼。诸侯以燕射会其士大夫，物薄诚至，君臣相与习礼而结欢，奉天子而修朝事，故诸侯之射以是为节，所以乐会时也。《采𬞟》之诗，言大夫之妻能循在家母教之法度，乃可奉先祖，共祭祀，犹卿大夫已命，能循其未仕所学先王之法，乃可以与国政矣。故卿大夫之射以是为节，所以乐循法也。《采蘩》之诗，言夫人不失职，盖夫人无外事，祭祀乃其职也。惟敬以从事，是为不失职。士之事君，何以异此？故士之射以此为节者，所以乐不失职也。〈《大全》。〉马氏曰：“《驺虞》一国之风，而为节于天子；《采蘩》、诸侯夫人之诗，而为节于士，何也？”孟子曰：“说《诗》者不以文害辞，不以辞害意，则取《诗》者不以迹害理矣。”